[***Priopćenje Građanskog odjela Županijskog suda u Varaždinu o zauzetom pravnom shvaćanju na sjednici održanoj 7. lipnja 2023. u svezi restitucijskih***](https://www.vsrh.hr/priopcenje-vrhovnog-suda-o-sastanku-ministra-pravosudja-i-uprave-dr-sc-ivana-malenice-i-predsjednika-vrhovnog-suda-republike-hrvatske-mr-sc-radovana-dobronica.aspx) ***zahtjeva potrošača koji su s bankama sklopili dodatke/anekse ugovora o kreditu u kojima je ugovorena glavnica kredita vezana za valutu švicarski franak***

Dana 7. lipnja 2023. održana je sjednica Građanskog odjela Županijskog suda u Varaždinu na kojoj je konstatirano da se na sudu nalazi određeni broj predmeta tužitelja - potrošača protiv banaka - trgovaca u kojima su ugovori o kreditu s ugovorenom valutom glavnice u CHF konvertirani u kredite s valutom u EUR, od kojih su neki zaprimljeni još 2019. i 2020.

Zbog toga postoji potreba da Građanski odjel zauzme stajalište o pravu potrošača na restituciju isplatom u slučajevima kada su sukladno Zakonu o izmjenama i dopunama Zakona o potrošačkom kreditiranju ("Narodne novine" broj: 102/15.) potrošači prihvatili ponude banaka o konverziji kredita izvršenim na način propisan tim Zakonom radi ujednačavanja sudske prakse ovog suda.

Na sjednici je od prisutnih 12, od ukupno 13 sudaca Građanskog odjela, jednoglasno usvojen slijedeći

**Z A K LJ U Č A K**

**Potrošač koji je s bankom sklopio dodatak/aneks, kojim je provedena konverzija u skladu sa Zakonom o izmjenama i dopunama Zakona o potrošačkom kreditiranju (Narodne novine br. 102/15.), nema pravo na restituciju isplatom temeljem nepoštenih (ništetnih) odredaba o načinu promjene ugovorene redovne kamatne stope i ugovorenoj valuti glavnice u CHF iz osnovnog ugovora o kreditu.**

 glasnogovornik

 Županijskog suda u Varaždinu

 sudac Igor Pavlic

U Varaždinu 14. lipanj 2023.